



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	               Bucureşti, 24 septembrie 2013

               PL-x 281/2013


AVIZ

asupra

proiectului de Lege pentru completarea art.43 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune

În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru completarea art.43 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, trimis cu adresa nr. PL-x 281 din 17 septembrie 2013, înregistrată cu nr.4c-11/997 din 18 septembrie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Proiectul de lege are ca obiect de reglementare completarea art.43 din Legea nr.41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune. Prin adoptarea acestei completări, Societatea Română de Radiodifuziune şi Societatea Română de Televiziune vor putea înfiinţa persoane juridice cu scop patrimonial, atât în România, cât şi în străinătate, acestea putând desfăşura doar activităţi care au legătură cu obiectul de activitate al Societăţii Române de Radiodifuziune şi Societăţii Române de Televiziune. Astfel de persoane juridice vor putea facilita activităţile publicitare, coproducţiile şi altele asemenea, care presupun interacţiunea directă cu alte persoane fizice sau juridice, conform Expunerii de motive.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 24 septembrie 2013.

Membrii Comisiei au examinat proiectul de lege supus avizării, expunerea de motive şi avizul favorabil cu observaţii şi propuneri al Consiliului Legislativ, aviz transmis prin adresa cu nr.962 din 11 septembrie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege.

În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.31 alin.(5) din Constituţia României, republicată.
          

     PREŞEDINTE,                          
                
SECRETAR,

                     BOGDAN LIVIU CIUCĂ 
                CĂTĂLIN THEODOR NICOLESCU

Consilier parlamentar,

 Rodica Penescu
